**EMLÉKEZTETŐ**

**Készült:** Budapesti Műszaki és Gazdaságtudományi Egyetem, Műszaki Pedagógiai Tanszék,

 Budapest, Magyar tudósok körútja 2, Q épület, A 130. szoba

 Időpont: 15.00 – 16.00.

**Jelen voltak:**

* Dr. Benedek András - egyetemi tanár, a kutatócsoport vezetője,
* Dr. Molnár György - tanszékvezető, egyetemi docens, főigazgató,
* Feketéné Dr. Szakos Éva - egyetemi docens,
* Biró Kinga - középiskolai tanár,
* Pap Dalma - középiskolai tanár, a kutatócsoport tikára.

**Kimentette magát:**

-

**Tárgy:** Munkacsoport értekezlet (Továbbképzés)

**A megbeszélés napirendi pontjai:**

1. Téma felvázolása, az elvárások megfogalmazása
2. Beszámoló a másik munkacsoport értekezletéről
3. Februári előzetes

1. Dr. Benedek András professzor, a kutatócsoport vezetője felvázolta a munkacsoport feladatait:

* A nyitott tananyagfejlesztést el kell vinni az iskolákba, ehhez pedig ki kell találni egy olyan programot, amely adaptálható.
* Létre kell hozni egy mátrixot, amelyben a 3 témablokkra koncentrálunk:
	+ stratégia és pozícionálás: az iskolákban ez lesz a bevezető prezentáció, amelyet Benedek András és Pap Dalma készítenek el. Ebben bemutatják a projektet, a nyílt tananyagfejlesztést és az ilyen munkamódszer lehetséges felhasználását. A kb. 60 perces előadást kérdezz-felelek szekció követi, ahol a kollégák feltehetik a kérdéseiket vagy reflektálhatnak az elhangzottakra.
	+ példák bemutatása: ez is egy előadás lesz kb. 90 percben, ahol bemutatkozik a mikrotartalom, a Sysbook, a felhőszolgáltatás, az OCD honlapja és helyet kap a szakmódszertan is (hogyan és milyen előnyökkel lehet használni a mikrotartalmat a tanításban). Az anyag elkészítéséért Horváth Cz. János, Sik Dávid és Dr. Molnár György felelnek.
	+ közös munka, alkotás: a tanárok kiscsoportban megkapják a feladatot, értelmezik azt, kiválasztják, hogy mire érdemes fókuszálni (tantárgy egy egysége vagy egy olyan terület, amelyre nem áll rendelkezésre tananyag, vagy nincs teljesen lefedve), majd létrehoznak egy mikrotartalmat. Ezek még általános feladatok, egyénileg vagy csoportban dolgoznak, kb. 2,5 óra alatt eljutnak addig a szakaszig, hogy feltöltsék a kész mikrotartalmat.
* Ez a későbbiekben egy akkreditált továbbképzés lesz: kb. 6 kontaktórát kb. 24 óra otthoni készülés egészít ki. Az akkreditációt távoktatási formára kérjük meg, a mintát más PAT-os képzés szolgálja majd. A tananyag/szakirodalom elérhető lesz a honlapon, azt minden résztvevő önállóan fogja feldolgozni. Az első körben még nem jár kreditpont a képzés elvégzéséért, csak egy elektronikus tanúsítvány (amelyet Ocztos István, a füzet borítójának tervezője fog készíteni), de már ez is beilleszthető lesz a tanári portfólióba. A képzést egy minőségi mikrotartalom elkészítésével és a honlapra való feltöltésével lehet teljesíteni. Feketéné Dr. Szakos Éva tanárnő kapja a megbízást arra, hogy nézzen utána mintaprogramoknak, és készítse el a program vázát, illetve találjon egy frappáns címet a programnak (pl. a nyitott tananyagfejlesztés módszertana).
* Feketéné Szakos Éva szerint fontos a visszajelzés kérése is: mikor és mire használta a tanár az új tudását, bizonyítsa, hogy a mikrotartalom felhasználását folytatta.
* Dr. Molnár György hozzátette, hogy mivel akkreditált képzésről lesz szó, így a feleknek szerződést kell kötni, jelenléti ívet kell készíteni, a beadandót határidőre és jó minőségben kell benyújtani, arról nekünk vissza kell jelezni, s a programot tanúsítvánnyal kell zárni.
* Dr. Benedek András hozzátette, hogy az ilyen jellegű képzés beindítása intézeti hatáskörbe tartozik, ezért nem kell a Kar elé vinni a kérdést. Azt is leszögezte, hogy az első mikrotartalmakért nem, de a további minőségi munkákért, amelyet mások is használnak, a pályázati pénzből honorárium lehívható, kb. 10 000 Ft értékben.
* Biró Kingától és az érdi iskolától azt kérjük, hogy találjanak ki egy időpontot, amikor ez a tréning kitelepülhet a helyszínre, illetve mondjanak egy olyan témát, amely szerintük nincs lefedve (a résztvevő tanárok szakától függően). Az időpont legyen március 09-e után, valamikor délután. A programban 4-6 pedagógus részvételére számítunk.
* Dr. Molnár György biztosította a megjelenteket, hogy a BME otthont tud adni a képzésnek, így a pilotprogram már itt lehet, akár február 27-én.
* Pap Dalma szerint fontos lenne a program elején az összehasonlíthatóság is, így javasolta, hogy szakképző iskolákról lévén szó, minden intézmény koncentráljon a kötelező OKJ-s tárgyakra (Munkavédelem és egészség, Foglalkoztatás I. és II.), illetve a programnak része kell hogy legyen annak a módszertana, hogy az új tudás birtokában hogyan lehet a gyerekekkel közösen mikrotartalmat készíteni. Dr. Molnár György szerint az első fázisban a képzés arról szól, hogy a kompetencia szülessen meg. Feketéné Dr. Szakos Éva szerint fókuszáljunk a pedagógusokra, de a visszaigazolást kérhetünk.
* Dr. Benedek András hozzátette, hogy az érdi látogatás után tavasszal a többi iskola jön, április közepéig minden intézményben le kell futtatni a képzést, de lehet azt közösen is tartani.

2. Beszámoló a másik munkacsoport értekezletéről:

* A másik munkacsoportnak a feltöltött munkák kódrendszerén kell dolgozniuk. A kódok még divergálnak, de meg fog történni a bekódolás: Horváth Cz. János és a Hungle rendszerének ötletéből merítve színekkel látjuk el a munkákat, de a minőségük szerint. Ennek megfelelően az OCD honlapra történő feltöltés egy semleges fehér színnel lesz jelölve, de a moderátori jóváhagyás, a más felhasználók általi gyakori használat vagy a munka minősítése alapján változna a szín. A színkódot még ki kell alakítani, a politikai korrektségre is figyelni kell. Ennek megfelelően a felhő rendszerben látni kell, hogy mi az, amit a többi felhasználó böngész, ezt az analitikának ki kell szűrnie, az adatbázisnak így igazolnia kell a használatot, a rendszernek fél-automatikusan minőségi badge-et kell osztania.
* A honlapon fontos lenne nyitni egy részt a feltöltéseknek, ezt a legegyszerűbb a Moodle keretrendszerrel megtenni. Ezt a rendszert nyitottá kell tenni, ehhez hozzáférést kell biztosítani a pedagógusoknak. Pap Dalma érdeklődött, hogy a Moodle és az MTA felhőszolgáltatása összehangolható-e. Dr. Molnár György szerint igen, de hozzátette, hogy csak a legjobb munkákat töltjük majd fel az Akadémiának. Pap Dalma szerint a tanárok – legalábbis kiindulva a saját kollégáiból – nincsenek olyan fejlett szinten az IKT használata terén, hogy a Moodle rendszerrel elboldoguljanak, s tart attól, hogy a feltöltés nem a tervnek megfelelően vagy nem a megbeszélt címkék szerint fog megtörténni. Dr. Benedek András szerint moderálni és lektorálni kell a tartalmakat, ez még az elején könnyű lesz, mert a képzés beindulásával a most már 6 partneriskola kb. iskolánként minimum 4 pedagógusa nem képez akkora adatállományt, amelyet ne tudnánk azt lektorálni. Kifejtette, hogy ő a későbbiekben sokkal jobban tart a trolloktól és az ellenőrizetlen (pl. politikai) tartalmaktól.
* A beérkezett javaslatok alapján jelenleg az azonosító az alábbi információkat tartalmazza:
	+ cím/téma (20 karakter),
	+ OKJ-szám (15 karakter),
	+ szint (1 karakter),
	+ szerző neve kódolva (pl. a Moodle felhasználó neve alapján, 15 karakter),
	+ mikrotartalom típusa, bekódolva a 6 kategória valamelyikébe (1 karakter),
	+ készítés ideje (6 karakter, automatikus),
	+ kapcsolódás más tanegységekhez.
* Pap Dalma hozzátette, hogy a másik munkacsoport a héten kell hogy elküldje a javaslatokat. Dr. Benedek András kérte, hogy Sik Dávid foglalkozzon az üggyel.

3. Benedek András ismertette a februári előzetest:

* Február 17-én a Zöld Kakas Líceumban lesz egy egész napos program. A megállapodás a két fél között létrejött, a pénteki napra egy személyes megbeszélés szervezése folyamatban van.
* A következő kutatócsoport-értekezlet február 27-én 15 órai kezdettel lesz a Tanszéken. Aznap a munkacsoportok beszámolnak a tevékenységükről, az érdi iskola és a Zöld Kakas bemutatkozhatnak, illetve megtartjuk a képzési program pilotját is.
* A következő füzettel szinkronban jelenik majd meg a tematika. A műhelykonferencián már szeretnénk bemutatni a tapasztalatokat.
* Két iskola csatlakozott a projekthez. Jó hír, hogy most már 6 intézmény a tagja a körnek, ebből kettő vidéken van. A további csatlakozás lehetséges. Az MTA-nak most készítettük el a kimutatást, eddig nagyon szépen és változatosan, a terveknek megfelelően halad a munka.

**Hozzászólások:**

* Egyéb hozzászólás nem volt.

Budapest, 2017. február 13.

Az emlékeztetőt készítette: Pap Dalma

Jóváhagyta: Dr. Benedek András